Johan Steytler (48), Makayla se pa, sê die dogtertjie van twee jaar en 10 maande oud is Saterdagmiddag by sy ander dogter se huis in Trichardt in Mpumalanga deur ’n boerboel in die gesig gebyt.
“Sy het buite gesit en ’n pakkie skyfies geëet toe die hond haar genader het. Hy wou die pakkie skyfies gryp, maar sy het probeer keer. Dit is tóé dat die hond haar in die gesig gegryp het,” vertel Steytler.
Makayla is na die provinsiale hospitaal in Evander geneem waar die wonde met steke geheg is. Sy het ook ’n nag in die hospitaal deurgebring.
“Hy het gesê hy sal al die hospitaalkoste betaal. En hy het alles, tot op die laaste sent, vir ons betaal.”
Dokters het Makayla na ’n plastiese chirurg vir rekonstruksiewerk aan haar gesiggie en ’n veloorplanting verwys – en dít sou die gesin R40 000 uit die sak jaag.
Steytler se dogter, Jo-Ann van Deventer, het op Facebook ’n inskrywing oor Makayla geplaas en gesê die familie benodig hulp om die uitgawes te dek.
Care 2b Kind het daarna óók ’n Facebook-inskrywing geplaas waarin vir skenkings gevra is. Die reaksie op die plasing was verstommend.
Kroese sê sy glo die Here het haar en Van Deventer se paaie laat kruis sodat hulle die familie kan help.
Binne sowat twee uur nadat die inskrywing geplaas is, het Paul Pienaar, ’n plastiese chirurg van Pretoria, aangebied om die operasie gratis te doen.
Kroese het intussen vir Steytler gesê die organisasie sal die brandstofgeld na Pretoria, asook enige ander koste wat aangegaan moet word, danksy die skenkings wat deur die Facebook-blad gedoen is, kan betaal.
Pienaar, wat ’n praktyk in die Centurion-daghospitaal bedryf, het die hospitaal oor sy aanbod genader. Die hospitaal het dadelik ingestem om ook hul geriewe gratis beskikbaar te stel sodat die operasie gedoen kan word.
Die hospitaal het gereël dat die Steytler-gesin by ’n gastehuis in die omgewing oorbly en daar is selfs vir hul etes voorsiening gemaak.
“Ek help waar ek kan. Die Here het my die geleentheid gegee om ’n spesialis te word. Dit kos my niks om iemand soos Makayla te help nie.”
Makayla is Maandag omstreeks 15:00 in die teater ingestoot. Die prosedure het nagenoeg ’n uur geduur, waarna sy na die kindersaal oorgeplaas en dieselfde dag nog ontslaan is.
“Sy het ’n diep wond tussen die wang en mediale ooghoek gehad wat soos ’n tonnel tot by haar neus gestrek het. Ek het alles probeer om die neus, wat gebreek het, te herstel. Ek het ook die spiertjies by haar wenkbrou weer geheg.”
“Pienaar is die beskermengel wat oor ons pad gestuur is. Hy het ons deur dik en dun bygestaan en jy kan sien hy doen dit alles vir die liefde van die saak.”
Steytler sê die hospitaal het hulle ook geseën met vriendelike diens en die gesin op die hande gedra.
Dit is ongelooflik mooi om te sien Als in ons Wereld is nie net lelik, dankie vir die pragtig groot hartige Engeltjies in die verhaal, mag julle Almal eendag geseen word vir WAT julle vir die kind gedoen het, daar is nog mooi in die wereld dis nou bewys!!!